Պուլշերի Գբալե

**Պուլշերի Գբալե** (, ), Կոտ դ’Իվուարցի սոցիոլոգ, հասարակական գործիչ։ Ներգրավված է մարդու իրավունքների պաշտպանության և Կոտ դ’Իվուարում սոցիալական արդարության խթանման գործում։ Առավել հայտնի է Ալասան Ուատտարայի երրորդ նախագահական ժամկետի դեմ քաղաքացիական շարժումներին իր մասնակցությամբ։

## Կենսագրություն
1991 թվականին ավարտել է Բուակեի համալսարանը՝ ստանալով սոցիալական գիտությունների մասնագետի որակավորում։ Կարիերան սկսել է Տեխնիկական հետազոտությունների և զարգացման ազգային բյուրոյում (BNETD), նախքան Dignité կենտրոնական արհմիության ղեկավարի պաշտոն զբաղեցնելը։

2010-2011 թվականների հետընտրական ճգնաժամից հետո հիմնադրել է «Մարդկային արժանապատվության վերականգնման գործողություն» (ARDH) կազմակերպությունը, 2017 թվականին՝ «Կոտ դ'Իվուարի քաղաքացիների այլընտրանք» (ACI) կազմակերպությունը, որը դարձել է նրա գործունեության հիմնական հարթակը:

2019 թվականին, ոգեշնչված Ֆրանսիայում «Դեղին բաճկոնավորներ» շարժումից, ստեղծել է «Նարնջագույն բաճկոնների» շարժումը՝ դատապարտելու աղքատությունը, կոռուպցիան և հիմնարար իրավունքների խախտումները։ Խաղաղ շարժման կոչն է քաղաքացիական իրազեկվածության բարձրացումն ու հիմնարար ազատությունների պաշտպանությունը։

### Ձերբակալություն և կալանք (2020)
2020 թվականի օգոստոսին, երբ Ալասան Ուատարան հայտարարել է իր երրորդ նախագահական ժամկետի մասին, Պուլշերի Գբալեն կոչ է արել Աբիջան քաղաքում և մի քանի այլ քաղաքներում կազմակերպել խաղաղ ցույցեր։ Օգոստոսի 15-ին նա ձերբակալվել և 16-ի գիշերը կալանավորվել է Աբիջանում՝ հասարակական կարգը խախտելու և ապստամբություն հրահրելու համար:

Նա մեծ աջակցություն է ստացել, այդ թվում քաղաքական գործիչներ Լորան Գբագբոյի և Անրի Կոնան Բեդիեի կողմից, ինչպես նաև հասարակության ակտիվ արձագանքը սոցիալական ցանցերում #FreePulchérie հեշթեգի միջոցով։ Ազատ է արձակվել 2021 թվականի մայիսին՝ ինը ամիս նախնական կալանքի մեջ մնալուց հետո։

### Ձերբակալություն (2022)
2022 թվականի օգոստոսին մեկնել է Մալի՝ 49 Կոտ դ’Իվուարցի զինվորների բանտարկությունը հետաքննելու համար: Աբիջան վերադառնալուն պես ձերբակալվել և քրեական հետապնդման է ենթարկվել օտարերկրյա պետության գործակալների հետ դավադրության, կեղծ տեղեկություններ տարածելու և հասարակական կարգը խախտելու համար: Նախնական կալանքի տակ է պահվել MACA բանտում, 2023 թվականի փետրվարի 3-ին դատական հսկողության ներքո ազատ է արձակվել:

### Գործունեություն
2024 թվականին Պուլշերի Գբալեն նշանակվել է Կոտ-դ'Իվուարիայում տեղահանման պատճառով տուժածների ու տեղահանման սպառնալիքի տակ գտնվողների կոալիցիայի (Covimede-CI) ղեկավար։ Կտրականապես դեմ է եղել Աբիջանում անօրինական համարվող բնակչության վտարման գործողություններին՝ դրանք որակելով որպես «նախապես ծրագրված աղքատացում» և սահմանադրական իրավունքների ոտնահարում։

2025 թվականին Գբալեն մեկնարկել է «Այլևս երբեք» շարժումը, որի նպատակն է ապահովել ընտրական գործընթացի թափանցիկությունը Կոտ դ'Իվուարում: Նա հրապարակավ կասկածի տակ է դնում ընտրական ինստիտուտների ինքնավարությունը:

### Դատական սահմանափակումներ
Ձերբակալություններից հետո Պուլշերի Գբալեն Կոտ դ'Իվուարում ենթարկվել է մի շարք սահմանափակող դատական միջոցառումների։

Ալասանե Ուատարայի երրորդ ժամկետի դեմ բողոքի ցույցերի ժամանակ ինը ամիս նախնական կալանքից հետո ազատ արձակվելով (2021 թվականի մայիսին ազատ արձակվելուց հետո)՝ Գբալեն եղել է դատական հսկողության ներքո: Նրան արգելվել է լքել երկիրը առանց դատավորի թույլտվության և պարտավորվել է ամեն ամիս ներկայանալ դատարանի քարտուղարի գրասենյակ:

2022 թվականի օգոստոսին Մալի կատարած ուղևորության հետ կապված ձերբակալությունից հետո Գբալեն պայմանականորեն ազատ է արձակվել 2023 թվականի փետրվարի 3-ին։ Այնուհետև նրան արգելվել է հրապարակայնորեն խոսել քննվող հարցերի մասին։ Պայմանական ազատման շրջանակներում առգրավվել է նաև նրա անձնագիրը։

2022 թվականի հոկտեմբերին մի քանի աղբյուրներ պնդել են, որ նրան արգելվել է այցելուներ ընդունել Աբիջանի MACA կալանավայրում կալանքի ընթացքում: Սակայն այս տեղեկատվությունը հերքվել է Քրեակատարողական վարչության տնօրենի կողմից, ով հաստատել է, որ նա պարբերաբար ընդունել է իր փաստաբաններին և լիազորված այցելուներին՝ բանտային կանոնակարգին համապատասխան

## Ծանոթագրություններ

Կատեգորիա:Կոտ դ'Իվուարցի կին քաղաքական գործիչներ
Կատեգորիա:Մարդու իրավունքների պաշտպաններ
Կատեգորիա:Հասարակական գործիչներ
Կատեգորիա:Կին ակտիվիստներ